Beretning pr. 12.6.2022

**Grundejerforeningen 126, Tornby**

*Bestyrelsens beretning nr. 54, sommer 2022*

1. Bestyrelsens arbejde

I forlængelse af generalforsamlingen 3.7.2021 konstituerede bestyrelsen sig med Per Dahl som formand, Willy Bjerregaard som kasserer, Vagn Hansen som sekretær og Benn Erik Grav og Frederik Voetmann Nielsen som menige medlemmer. Bestyrelsens møder har også i 2021 været noget besværliggjort af corona-restriktioner og til dels været afholdt som videomøder (Teams).

1. Økonomi

Foreningens økonomi er i god gænge, bl.a. som flg. af den kontingent-forhøjelse til 800 kr. årligt, der blev vedtaget i 2020, men beholdningen er ikke stor og burde nok øges, og flere kommende projekter, bl.a. i forb. m. renovation, kan gøre det nødvendigt med endnu en forhøjelse.

 I øvrigt henvises til kassererens regnskab og beretning på generalforsamlingen, inkl. budget for 2022 og 2023.

1. Medlemmer

Der har i årets løb været udbudt og handlet en del huse. Medlemsfortegnelsen er løbende blevet ajourført af sekretæren, og ajourføringen har vist færre afvigelser end tidligere. Men det gælder fortsat at medlemmer, der skifter telefonnummer og hjemadresse bedes sørge for at få oplysningerne på plads, enten ved selv at gå ind på hjemmesiden eller via sekretær Vagn Hansen.

1. Veje og stier

Vejene har været vedligeholdt. Der ligger fortsat depoter af stabilgrus ved vejgaflerne til grundejernes selvbetjening. På det første stykke af Ingeborgvej har der været gjort et lille forsøg med knust beton som erstatning for stabilgrus; forsøget fortsættes. Men materialet er besværligt at arbejde med og egner sig derfor ikke til udlægning i depot.

Den sydlige badesti er blevet rettet af, og der er lagt halm på badestierne og forbindelsen imellem dem for at undgå, at de slides ned i terrænet. Den nordlige badesti er ved den snævre passage ned mod klitterne blevet fyldt lidt op og dermed hævet og gjort lidt bredere.

 Trapperne fra klitterne til stranden har været taget op for vinteren og igen lagt ud. På grund af sandflugt imødeses problemer med den sydlige trappe. Hjælp gerne med til at holde trapperne fri for sandflugt.

 Der har i 2021 og 2022 ikke været indkaldt til Klitsyn.

 Bestyrelsen ønsker at fortsætte samarbejdet med entreprenør Henrik Nielsen (veje, trapper og stier).

1. Chikaner og bump

Der er i foråret 2022 indkøbt 3 mindre bump af samme type som den, der allerede er opstillet i Ingeborg Klit. De opstilles i Ingeborg Klit og Strandklitten, hvor de vil afløse de eksisterende chikaner; desuden er der indkøbt et lidt større (bredere) bump til opstilling på det første stykke af Ingeborgvej. Bumpene forsynes med pullerter af den type, vi kender (telefonpæle med røde refleksbånd), ikke sort-hvide af plast som den eksisterende.

1. Skilte

I forbindelse med opsætningen af bump og chikaner har der længe været planlagt en ændring af skiltene på Ingeborgvej. Den forsøges realiseret i løbet af sommeren.

1. Kloakering m.v. i Fyrreklitten

Arbejdet er afsluttet og efter enkelte justeringer er der ikke indløbet klager over arbejdets udførelse. Den etablerede pumpe er som aftalt blevet tilføjet beklædning og omgivende beplantning. De plantede roser er ganske vist blevet kørt ned af renovationen, men beplantningen er nu genetableret.

1. Hjemmeside

Omlægningen af hjemmesiden er nu gennemført og fungerer som planlagt. Vagn Hansen har som sekretær trukket et stort læs med sagen og i løbende dialog med firmaet Ballum IT fået foretaget en række justeringer. Adressen er fortsat [www.126tornby.dk](http://www.126tornby.dk). Man logger på som grundejer ved at klikke på den lille nøgle på forsiden nederst til højre. Brugernavn: ejendomsnummer eller e-mail. Adgangskoden har I fået tilsendt. Hvis I har brug for en ny adgangskode kan I kontakte Vagn Hansen på hansen.vagn@hotmail.com.

1. Renovation

Der blev 18.10.2021 afholdt møde for godt 40 medlemmer og med Henrik Lykkegaard Jensen og Klaus Nielsen fra Team Affald om planerne for ny affaldssortering. Mulighederne blev fremlagt og diskuteret; en vejledende afstemning ved mødets slutning vist et klart flertal for etablering af en fællesløsning, om muligt på Ingeborgvej umiddelbart op til Landevejen. Team Affald har ikke siden ladet høre fra sig, men i mail 24.5.2022 peget på muligheden af fællesanlæg ved gaflen Ingeborg Klit/Strandklitten og på sydsiden af Ingeborgvej, ved Landevejen – og forventet et hurtigt svar fra Grundejerforeningen. Men en aftalt udredning af de juridiske udfordringer ved grundene på Ingeborgvej, som vi siden nytår gentagne gange har rykket for og de kendte dræningsproblemer ved vejgaflen har man ikke forholdt sig til, og det fremsendte forslag til evt. standardaftaler med berørte grundejere er uklart og dårligt gennemarbejdet. Grundejerforeningen bad derfor Team Affald om hurtigt at bidrage med den aftalte afklaring af de juridiske forhold, så der kunne fremlægges forslag om en fællesløsning på generalforsamlingen, men det har man nu meddelt alene er grundejerforeningens opgave at finde en løsning (placering) på. Der følges op på sagen på generalforsamlingen.

1. Vandproblemer

Trods flere forsøg er det ikke lykkedes, at få arrangeret et møde om dræning med Marvin Meyer (Hjørring Kommune). Efter forslag fra Hjørring Kommune har der været arrangeret et dialogmøde mellem politikere og borgere (her: medlemmer af grundejerforeningen, dvs. Ingeborg Klit 1 og 2), som – så vidt vides – ikke førte videre, og derefter er der ikke sket nyt i sagen.

1. Løbende og fremtidigt arbejde

Som det er fremgået, er flere projekter under planlægning og udførelse. De vil blive fulgt til dørs i det kommende år. Opstilling af stativer med branddaskere er endnu ikke blevet realiseret, men planlægges gennemført sammen med revision af skiltningen.

1. Henstillinger

Bestyrelsen henstiller til grundejerne:

1. At der køres hensynsfuldt og langsomt, så veje og bump belastes mindst muligt, og de tilgrænsende parceller skånes for støv.
2. At bevoksninger langs veje og stier beskæres og klippes, ikke mindst af hensyn til færdslen til fods og på cykel. Betænk om bevoksningen på *din* parcel evt. kan genere udsynet for andre. Hjælp gerne til med at holde pullerter og de renoverede træskilte fri af høj bevoksning.
3. At hjælpe til med at holde trapperne ned over klitterne til stranden fri for sandflugt.